CELEX: 32021D1038
Language: fi
Date: 2021-06-23 00:00:00
Title: Komission päätös (EU) 2021/1038, annettu 23 päivänä kesäkuuta 2021, päätöksen 2008/477/EY mukaisen siirtymäkauden myöntämisestä Alankomaiden kuningaskunnalle siltä osin kuin on kyse taajuusalueeseen 2500–2690 MHz sovellettavien teknisten ehtojen päivittämisestä (tiedoksiannettu numerolla C(2021) 4433) (Ainoastaan hollanninkielinen teksti on todistusvoimainen)

25.6.2021   
               
               
                  FI
               
               
                  Euroopan unionin virallinen lehti
               
               
                  L 226/38
               
            
         KOMISSION PÄÄTÖS (EU) 2021/1038,
         annettu 23 päivänä kesäkuuta 2021,
         päätöksen 2008/477/EY mukaisen siirtymäkauden myöntämisestä Alankomaiden kuningaskunnalle siltä osin kuin on kyse taajuusalueeseen 2 500–2 690 MHz sovellettavien teknisten ehtojen päivittämisestä
         
            
               (tiedoksiannettu numerolla C(2021) 4433)
            
         
         (Ainoastaan hollanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyn Euroopan parlamentin ja neuvoston päätöksen N:o 676/2002/EY (1) (radiotaajuuspäätös) ja erityisesti sen 4 artiklan 5 kohdan,
         ottaa huomioon taajuusalueen 2 500–2 690 MHz käytön yhdenmukaistamisesta sähköisten viestintäpalvelujen tarjontaan yhteisössä pystyviä maanpäällisiä järjestelmiä varten 13 päivänä kesäkuuta 2008 tehdyn komission päätöksen 2008/477/EY (2) ja erityisesti sen 2 artiklan 2 kohdan,
         ottaa huomioon Alankomaiden 6 päivänä tammikuuta 2021 esittämän pyynnön,
         sekä katsoo seuraavaa:
         
                     (1)
                  
                  
                     Päätöksessä 2008/477/EY säädetään, että jäsenvaltioiden on mainitun päätöksen liitteessä esitettyjen parametrien mukaisesti muulla kuin yksinoikeuteen perustuvalla tavalla varattava ja asetettava saataville taajuusalue 2 500–2 690 MHz sähköisen viestinnän palvelujen tarjontaan soveltuvia maanpäällisiä järjestelmiä varten.
                  
               
                     (2)
                  
                  
                     Päätöksen 2008/477/EY 2 artiklan 2 kohdassa säädetään, että jäsenvaltiot, jotka mainitun päätöksen voimaantulopäivänä käyttävät osakaistan 2 570–2 620 MHz ulkopuolella aikajakokanavointia (TDD) tai pelkkää laskevaa siirtotietä, voivat päätöksen N:o 676/2002/EY 4 artiklan 5 kohdan nojalla pyytää siirtymäkautta mainitun päätöksen täytäntöönpanoa varten.
                  
               
                     (3)
                  
                  
                     Alankomaat on ilmoittanut komissiolle, että suurimmalle osalle osakaistaa 2 570–2 620 MHz on myönnetty luvat käyttöön täytäntöönpanopäätöksen (EU) 2020/636 (3) mukaisesti, mutta taajuusalueen kahdella rajoitetulla osalla, jotka ovat 2 565–2 570 MHz ja 2 685–2 690 MHz, on FDD-toimintamuodon sijaan edelleen kaksi TDD-käytön lupaa, jotka myönnettiin päätöksen 2008/477/EY nojalla vuonna 2010 ja joiden voimassaolo päättyy vuonna 2030.
                  
               
                     (4)
                  
                  
                     Alankomaat pyysi komissiolle osoitetulla, 6 päivänä tammikuuta 2021 päivätyllä kirjeellä päätöksen 2008/477/EY 2 artiklan 2 kohdan nojalla siirtymäkautta, jotta edellä mainitut kaksi TDD-käytön lupaa voitaisiin pitää voimassa niiden voimassaolon päättymiseen asti. Nämä luvat myönnettiin talous- ja ympäristöministeriön televiestintäosaston (Agentschap Telecom van het Ministerie van Economische Zaken en Klimaat) päätöksillä. Yksi lupa myönnettiin viitenumerolla AT-EZK/7635162, asiakirjanumero 6781570-G1, ja se on voimassa 3 päivän tammikuuta 2013 ja 2 päivän tammikuuta 2030 välisen ajan, ja toinen lupa myönnettiin viitenumerolla AT-EZK/7937970, asiakirjanumero 6697351, ja se on voimassa 11 päivän toukokuuta 2010 ja 11 päivän toukokuuta 2030 välisen ajan.
                  
               
                     (5)
                  
                  
                     Alankomaat on esittänyt pyyntönsä tueksi riittävät tiedot ja perustelut. Säilyttämällä siirtymäkauden ajan nämä kaksi voimassa olevaa lupaa, joita käytetään yleisten matkaviestinpalvelujen tarjoamiseen, Alankomaiden viranomaiset välttävät näiden kahden luvan haltijoiden matkaviestinpalvelujen tarjonnan keskeytymisen sekä matkaviestinpalvelumarkkinoiden nykyisen tasapuolisten kilpailuedellytysten tilanteen häiriintymisen Alankomaissa. Lisäksi näiden kahden taajuuskaistan käyttöön liittyvissä kattavissa käyttörajoituksissa edellytettiin, ettei näitä lupia sisällytetä yleisesti sovellettavan taajuuskannan määrittelyyn ja määrittämiseen. Näin ollen siirtymäkausi varmistaa matkaviestinmarkkinoiden kilpailutilanteen vakauden eikä tarpeettomasti lykkää päätöksen 2008/477/EY täytäntöönpanoa Alankomaissa.
                  
               
                     (6)
                  
                  
                     Lisäksi kyseisen taajuuden käyttöön liittyvien valtuutusten mukaiset harhalähetteiden tehorajat ovat naapurijäsenvaltioiden kanssa tehtyjen kansainvälisten koordinointisopimusten mukaisia sen varmistamiseksi, ettei näissä jäsenvaltioissa aiheudu häiriöitä. Näin ollen siirtymäkausi ei lykkää päätöksen 2008/477/EY täytäntöönpanoa naapurijäsenvaltioissa.
                  
               
                     (7)
                  
                  
                     Siirtymäkausi ei myöskään ylitä sitä, mikä on tarpeen, jotta ei estetä yhteisen kehyksen ja yhdenmukaistettujen teknisten ehtojen luomista taajuusalueen 2 500–2 690 MHz käytölle; taajuusalueella 2 685–2 690 MHz on rajoituksia radioastronomiapalvelujen suojaamiseksi viereisellä taajuuskanavalla, ja taajuusalueen 2 565–2 570 MHz käyttöä rajoitetaan viereisen FDD-käytön suojaamiseksi.
                  
               
                     (8)
                  
                  
                     Näin ollen tällä siirtymäkaudella varmistettaisiin, että taajuusaluetta 2 500–2 690 MHz koskevat EU:n poliittiset tavoitteet saavutetaan mahdollisimman pienin kustannuksin kullekin jäsenvaltiolle ja operaattorille.
                  
               
                     (9)
                  
                  
                     Näistä syistä pyydetty siirtymäkausi vaikuttaa perustellulta ja oikeasuhteiselta, eikä se tarpeettomasti lykkäisi päätöksen 2008/477/EY täytäntöönpanoa Alankomaissa tai muissa jäsenvaltioissa eikä aiheuttaisi kohtuuttomia eroja kilpailu- tai sääntelytilanteessa jäsenvaltioiden välillä.
                  
               
                     (10)
                  
                  
                     Radiotaajuuskomitean jäseniä kuultiin, ja he ilmoittivat 9 ja 10 päivänä maaliskuuta 2021 pidetyissä kokouksissaan, etteivät he vastusta tätä siirtymäkautta,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Myönnetään Alankomaille päätöksen 2008/477/EY nojalla siirtymäkausi mainitussa päätöksessä säädetyin edellytyksin.
         
         
            2 artikla
            Alankomaille annetaan enintään 11 päivään toukokuuta 2030 asti lupa käyttää aikajakokanavointia (TDD) FDD-toimintamuodon sijaan osakaistoilla 2 565–2 570 MHz ja 2 685–2 690 MHz.
         
         
            3 artikla
            Alankomaiden on edelleen varmistettava, ettei 2 artiklan nojalla tapahtuva TDD:n käyttö aiheettomasti häiritse päätöksen 2008/477/EY täytäntöönpanoa ja ettei se synnytä aiheettomia eroja kilpailu- tai sääntelytilanteessa jäsenvaltioiden välillä eikä vaikuta sähköisen viestinnän palvelujen tarjontaan soveltuviin maanpäällisiin järjestelmiin, jotka ovat jo toiminnassa tai aiotaan ottaa käyttöön taajuusalueella 2 500–2 690 MHz päätöksellä 2008/477/EY muissa jäsenvaltioissa yhdenmukaistettujen teknisin parametrein.
         
         
            4 artikla
            Tämä päätös on osoitettu Alankomaiden kuningaskunnalle.
         
         
            Tehty Brysselissä 23 päivänä kesäkuuta 2021.
            
               
                  Komission puolesta
               
               Thierry BRETON
               
                  Komission jäsen
               
            
         
         
            (1)  EYVL L 108, 24.4.2002, s. 1.
         
            (2)  EUVL L 163, 24.6.2008, s. 37.
         
            (3)  Komission täytäntöönpanopäätös (EU) 2020/636, annettu 8 päivänä toukokuuta 2020, päätöksen 2008/477/EY muuttamisesta siltä osin kuin on kyse taajuusalueeseen 2 500–2 690 MHz sovellettavien teknisten ehtojen päivittämisestä (EUVL L 149, 12.5.2020, s. 3).